Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 2 Pv 178/13/6601	Banská Bystrica, 12.3.2015
EEČ : 2-45-46-2015

U Z N E S E N I E

Trestná vec:	obvinený XXXXX  
Prečin:	Porušovanie ochrany rastlín a živočíchov podľa § 305 odsek 2 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Banská Bystrica zo dňa 15.1.2014, spisová značka 2 Pv 178/13/6601, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Tretsné stíhanie je vedené na tom skutkovom základe, že v čase okolo 18.00 hod dňa 23.02.2013 v katastrálnom území obce Donovaly v ochrannom pásme Národného parku Nízke Tatry, kde platí 2. stupeň ochrany podľa ust. Zákona č. 543/2002 Z. z. o ochrane prírody a krajiny v platnom znení, presnejšie v lokalite „Vrchúlka“, jazdil na snežnom skútri Skidoo Rotax 800 R - čiernej farby, bez evidenčného čísla. 

Uznesením prokurátora Okresnej prokuratúry Banská Bystrica zo dňa 15.1.2014, spisová značka 2 Pv 178/13/6601, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
Prokurátor Okresnej prokuratúry Banská Bystrica uznesením sp. zn. 2 Pv 178/13/6601 zo dňa 15.01.2014, ktoré nadobudlo právoplatnosť dňa 30.01.2014, podľa § 216 ods. 1 Tr. por. podmienečne zastavil trestné stíhanie vedené proti XXXXX obvinenému z prečinu porušovania ochrany rastlín a živočíchov podľa § 305 ods. 2 Tr. zák. a súčasne mu určil skúšobnú dobu v trvaní 12 mesiacov, ktorá plynula od 30.01.2014 do 30.01.2015.

	Po skončení skúšobnej doby boli na obvineného XXXXX vyžiadané správy od OR PZ v Banskej Bystrici, Okresného úradu, odboru všeobecnej vnútornej správy v Nitre, Obecného úradu XXXXX a odpis registra trestov Generálnej prokuratúry SR v Bratislave. 

Preskúmaním predložených správ som zistila, že obvinený XXXXX  v skúšobnej dobe podmienečného zastavenia trestného stíhania sa nedopustil žiadnej trestnej činnosti, taktiež nebol negatívne hodnotený ani v mieste trvalého bydliska. 

Zo správy Okresného úradu, odboru všeobecnej vnútornej správy v Nitre vyplýva, že obv. XXXXX sa v určenej skúšobnej dobe dopustil porušením ustanovenia o rýchlosti jazdy priestupkov podľa § 16 odsek 2, 4 zákona č. 8/2009 Z. z. o cestnej premávke v znení neskorších predpisov a porušením ustanovenia  o všeobecných povinnostiach účastníka cestnej premávky priestupku podľa § 3 ods. 2 písm. c) zákona č. 8/2009 Z. z. o cestnej premávke v znení neskorších predpisov, za čo mu boli uložené blokové pokuty. Nakoľko však išlo o priestupky nepatrnej závažnosti a konanie iného charakteru než bol trestný čin, za ktorý bol obvinený stíhaný a trestné stíhanie voči nemu bolo podmienečne zastavené mám za to, že táto skutočnosť neodôvodňuje vyvodenie záveru, že obvinený XXXXX v skúšobnej dobe neviedol riadny život.

	Vzhľadom na vyššie uvedené skutočnosti možno konštatovať, že obvinený splnil všetky podmienky pre osvedčenie sa po uplynutí skúšobnej doby podmienečného zastavenia trestného stíhania, nakoľko v priebehu skúšobnej doby viedol riadny život.

	Preto som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Lenka Medveďová
prokurátorka